钦定古今图书集成/明伦汇编/官常典/第202卷 > 吉顼
## 钦定古今图书集成/明伦汇编/官常典/第202卷 > 吉顼

按《唐书》本传：“顼，洛州河南人。长七尺，性阴克，敢言事，
举进士及第，调明堂尉。父哲，为易州刺史，坐赇当死。
顼往见武承嗣，自陈有二女弟请侍王巾盥者，承嗣
喜，以犊车迎之，三日未言，问其故，答曰：‘父犯法且死，
故忧之’。”承嗣为表贷哲死，迁顼龙马监。刘思礼谋反，
顼上变事，后命武懿宗杂讯，因讽囚引近臣高阀生
平所牾者，凡三十六姓，捕系诏狱，榜楚百惨，以成其
狱，同日论死，天下冤之。擢右肃政台中丞。来俊臣下
狱，司刑当以死状三日不下。顼从武后游苑中，因间
言：“臣为陛下耳目，知俊臣状入不出，人以为疑。”后曰：
“朕以俊臣有功，徐思之。”顼曰：“于安远告虺贞反，今为
成州司马。俊臣诬杀忠良，罪恶如山，国蟊贼也，尚何
惜！”于是后斩俊臣，而召安远为尚食奉御。突厥陷赵
定，授检校相州刺史，且募兵制虏南向，顼辞不知。武
后曰：“贼方走，藉卿坐镇耳。”初，太原温彬茂死，高宗时
封一笥书委妻曰：“吾死后，须年及垂拱，献之。”垂拱初，
妻上其书，言后革命事。及突厥至赵去，故后知虏且
还。顼至，募士无应者。俄诏以皇太子为元帅，应募日
数千。顼还言状，后曰：“人心若是邪？卿可为群臣道之。”
顼诵语于朝，诸武恶之。始，顼善张易之、殿中少监田
归道、凤阁舍人薛稷、正谏大夫员半千、夏官侍郎李
迥秀，皆为控鹤内供奉。顼又彊敏，故后倚为腹心。圣
历二年，进天官侍郎、同凤阁鸾台平章事，为刺史时，
武懿宗讨契丹，退保相州，后争功殿中。懿宗陋短俯
偻，顼严语侵之，无所容假。后怒曰：“我在，乃藉诸武，他
日安可保！”衔之。张易之兄弟以宠甚思自全，问顼计
安出，顼曰：“公家以幸进，非有大功于天下，势必危。吾
有不朽策，愿效之。非止保身，且世世不绝胙！”易之流
涕请顼曰：“天下思唐久矣。庐陵斥外，相王幽闭，上《春
秋》，高武诸王非海内属意，公盍从容请相王庐陵，以
副人望，易吊为贺之资也。”易之、昌宗乘间如顼教，后
意乃定。既而知顼与谋，召见问状，顼对：“庐陵相王皆
陛下子，先帝顾托于陛下，当速有所付。”乃还中宗。明
年，顼坐弟冒伪官，贬琰川尉。及辞，召见，泣曰：“臣去国，
无复再谒，愿有所言。然疾棘，请须臾间。”后命坐，顼曰：
“水土皆一盎，有争乎？”曰：“无。”曰：“以为涂。”“有争乎？”曰：“无。”曰：
“以涂为佛，与道，有争乎？”曰：“有之。”顼首谢曰：“虽臣，亦以为有。夫皇子外戚，有分则两安。今太子再立，而外家
诸王并封，陛下何以和之？贵贱亲疏之不明，是驱使
必争，臣知两不安矣。”后曰：“朕知之。业已然，且奈何？”顼
寻徙始丰尉，客江都，卒。中宗之立，顼实倡之，会得罪，
无知者，睿宗初有发明其忠，乃下诏赠御史大夫。